
Az olaj és a fátyol rabságában - Szaúd-Arábia gazdasági és társadalmi helyzete napjainkban

Szaúd-Arábia közel 652 milliárd dollárnyi GDP-jével a világ 25 leggazdagabb országa közé tartozik. Az ország GDP-jének legnagyobb részét a hatalmas mennyiségű olajexport adja: a királyság bevételeinek majdnem 90%-a származik az olajexportból.
Az ország GDP-jének növekedéséhez tehát elengedhetetlen az olajexport növelése, így a kitermelés fokozása. Felmerül azonban a kérdés, hogy meddig tartható fenn ez a folyamat? Szaúd-Arábiának úgy kell megküzdenie a hatalmas belső kereslet kielégítésével, illetve az exportkötelezettségek teljesítésével, hogy közben számolnia kell az olajmezők kimerülésének lehetőségével. A politikai vezetés rájött arra, hogy csökkenteni kell az olajfüggőséget, illetve diverzifikálni kell a gazdaságot. Emiatt egyre több kutatást támogatnak, amelyek arra irányulnak, hogy főleg a belső keresletet kőolaj és földgáz helyett valami mással elégítsék ki. Az ország földrajzi adottságaiból kiindulva az egyetlen jól hasznosítható megújuló energiaforrás a napenergia lenne. Mind az olajkimerülésre, mind pedig a gazdaság diverzifikációjára megoldást jelentenek az „Új Gazdasági Városok”, vagyis a New Economic Cities (NEC) névre hallgató projektek.
Dolgozatomban tehát az olajfogyasztással és az olajmezők kimerülésével kapcsolatos kérdésekkel foglalkozom, illetve kitérek a 2008-as gazdasági válság hatására bekövetkező változásokra, Szaúd-Arábia jelenlegi gazdasági helyzetére, illetve a királyság jövőbeli gazdasági kilátásaira.
Egy ország elemzése során azonban nem foglalkozhatunk csak a gazdasági kérdésekkel, a társadalmi problémák ugyanúgy fontosak. Szaúd-Arábia esetén a nők jogai és társadalmi helyzetük a legvitatottabb téma, én is erre térnék ki dolgozatomban. Megvizsgáltam a nők jelenlegi helyzetét, illetve azt is, hogy milyen kezdeményezések vannak arra vonatkozóan, hogy társadalmi integráltságuk, emancipációjuk jobban megvalósuljon.



